**Bilag 6**

|  |  |  |
| --- | --- | --- |
|  |  | 10. november 2014 |

# Aftalegrundlag for grunddataprogrammets delprogram vedr. adresser, administrative inddelinger og stednavne

Selv om den offentlige sektor indsamler og vedligeholder ”state of the art”-data om adresser, stednavne og administrative enheder, udnyttes disse datasamlinger ikke i overensstemmelse med deres potentiale. Tidligere tiltag har høstet nogle af gevinsterne, men betydelige gevinster udestår stadig. Resultatet er, at der spildes ressourcer både i den offentlige og i den private sektor, og at der sker fejl, som kos­ter penge, og som i en ulykkessituation kan have alvorlige konsekvenser.

Danmarks adresser og administrative inddelinger spiller i dag en fundamental rolle som en fælles reference, der benyttes på tværs af forvaltnings­områ­der og sektorer. Oplysningen om en adresses beliggenhed i en bestemt administrativ enhed er i forbindelse med mange myndighedsopgaver en vigtig sagsoplysning.

Inden for politi-, beredskabs- og transportområdet og i det kraftigt voksende mar­ked for satellitbaseret navigation spiller stednavne en tilsvarende vigtig rolle. For alarmopkald og i løsninger for kørselsplanlægning og -optimering er sted­navne som ”Skejby Sygehus”, ”Fredericia Banegård” eller ”Grenen” ofte lige så vigtige som præcise adresser.

Også i den private sektor udgør data om adresser, administrative enheder og sted­navne en kritisk ressource ift. rationelle processer, effektiv transport samt logistik og som grundlag for udvikling af nye produkter og tjenester.

Der etableres et grundlag for effektivt og konsekvent genbrug af grund­data om adresser, sted­navne og administrative enheder med henblik på, at disse grunddata:

* Danner et fælles grundlag for en effektiv, sammen­hæn­gen­de digital for­valtning
* Bidrager til konkurrencedygtighed, vækst og innovation hos virksomhederne
* Anvendes som entydig reference for politi-, ulykkes- og krise­beredskab.

Aftalen omfatter en forbedring af datagrundlaget og etablerer en sammen­hæn­gende infrastruktur, der sikrer, at data stilles rådighed for offentlige og private brugere på en effektiv og sikker måde:

### Adresser

1. De autoritative grunddata om adresser registreres af kommu­nerne efter BBR-loven. MBBL etablerer i medfør af BBR-loven et særskilt adresse­register og fastlægger krav til datakvalitet og aktualitet.
2. Kommunerne fastsætter et antal supplerende adresser i områder, hvor adresserne mangler. MBBL bistår kommunerne hermed.
3. Registreringen af vejnavne og oplysninger om vejnavnes og adressers belig­genhed i administrative inddelinger overføres til adresseregisteret fra CPR. CPR’s Vejregister udfases efter en overgangsperiode.
4. CPR tager de autoritative adresser i brug som grundlag for folkeregistre­rin­gen.
5. CVR, SKAT og Danmarks Statistik tager de autoritative adresser i brug som grundlag for virksomhedsregistreringen.
6. Offentlige myndigheder skal lægge de autoritative grunddata om adresser til grund for deres adresseanvendelse.

### Stednavne

1. GST moderniserer sit stednavnesystem, så det er muligt for andre parter at etablere integration til egne systemer og indmelde nye stednavne.

### Administrative inddelinger

1. GST sikrer, at nationale administrative inddelinger (fx sogn og postnumre) og obligatoriske kommunale distrikts­inddelinger (fx afstemningsområder) samt supplerende bynavne registreres i GST’s DAGI-system. Dataansva­ret er uforandret hos den myndighed, der fastlægger den pågælden­de inddeling.
2. GST etablerer en it-kom­po­nent, som kan procesunderstøtte ændringer i en inddeling.
3. GST og kommunerne aftaler, hvordan kommunale data om distrikter kan videreføres i kommunalt regi, når CPR Vejregistret nedlægges.

### Adgang til grunddata om adresser, administrative enheder og stednavne

1. Grunddata om adresser, administrative inddelinger og stednavne distribueres via datafordeleren og kan frit anvendes af myndigheder og private til kommercielle og ikke-kommercielle formål.
2. Datafordelermyndigheden og grunddataregistermyndigheden aftaler nærmere hvordan grunddataregistermyndigheden forvaltningsmæssige forpligtelser er opfyldt, når datadistributionen foretages via Datafordeleren.

### Adresseprogrammets realisering

1. MBBL koordinerer, i samarbejde med GST, Adresseprogrammets realise­ring, herunder:
	1. Etablerer en fælles plan, der sikrer at aftaleparternes leverancer har den aftalte kvalitet, er indbyrdes sammenhængende og leveres rettidigt.
	2. Rapporterer og følger op på, at implementeringens fremdrift sker som aftalt og er koordineret med Grunddataprogrammet i øvrigt.
	3. Understøtter offentlige og private anvendere af adresser, administrative inddelinger og stednavne og informerer om de ændringer og nye muligheder, som følger med de autoritative grunddata på Datafordeleren.